Virallinen lehti nro C 134 , 30/04/1998 s. 0142



KIRJALLINEN KYSYMYS E-3342/97 komissiolle esittäjä(t): Angela Sierra González (GUE/NGL) ja María Sornosa Martínez (GUE/NGL) (22. lokakuuta 1997) Aihe: Aluepolitiikasta vastaavan pääjohtajan Landáburun lausunnot Kanarian saarten poistamisesta tavoitteeseen 1 kuuluvien alueiden joukosta Euroopan komission aluepolitiikasta vastaava pääjohtaja Eneko Landáburu esitti hiljattain Espanjan kunta- ja lääniliiton (FEMP) järjestämillä Eurooppa ja paikallisyksiköt - päivillä, että Kanarian saaret voivat menettää asemansa tavoitteeseen 1 kuuluvana alueena ensi vuonna. Pääjohtaja perusti lausuntonsa siihen, että Kanarian saarten BKT on ylittänyt 75 % yhteisön keskiarvosta, joka määritellään neuvoston asetuksessa 2081/93 ((EYVL L 193, 31.7.1993, s. 5. )) tavoitteeseen 1 kuuluvan alueen BKT:n enimmäismääräksi. Samassa esityksessä Landáburu mainitsi, että alueet, jotka poistettaisiin tavoitteeseen 1 kuuluvien alueiden joukosta (Kanarian saaret, Cantabria ja Valencian alue) saisivat ¨runsaskätisen¨ siirtymäajan, jonka aikana ne voisivat sopeutua ¨sujuvasti uuteen tilanteeseen¨. Siirtymäaikana ¨rahoitus jatkuisi, vaikkakin koko ajan pienentyen¨. Aiemmin mainitun asetuksen 2081/93 artiklassa 8 Kanarian saaret ovat mukana tavoitteeseen 1 kuuluvien alueiden joukossa, koska se on Euroopan ulkoalue samalla tavalla kuin Azorit, Madeira ja Ranskan merentakaiset alueet, eikä sen yhteisön keskiarvoon verratun bruttokansantuotteen takia. Merkitsevätkö nämä lausunnot sitä, että komissio aikoo muuttaa kyseistä 8 artiklaa poistamalla Kanarian saaret siitä, jos sen BKT ylittää 75 % yhteisön keskiarvosta seuraavan arviointijakson aikana? Onko komissio arvioinut tarvetta ottaa huomioon saarten ominaispiirteet Kanarian saarten säilyttämiseksi tavoitteen 1 alueena ja hiljattain tehdyn Amsterdamin sopimuksen ulkoalueita koskevan 227.1 artiklan? Mitä olisi tavoitteesta 1 poistettavien alueiden ¨runsaskätisen siirtymäajan¨ ohjelma ja kuinka paljon yhteisön rahoitus laskisi saarilla, jos niiden poistaminen tavoitteesta 1 toteutuisi? Komission jäsenen Monika Wulf-Mathiesin komission puolesta antama vastaus (13. marraskuuta 1997) Komissio aikoo ehdottaa uusien rakennerahastoasetusten hyväksymistä vuoden 1998 alussa. Rakennerahastojen tehtävää ja tehokkuutta sekä rakennerahastojen toiminnan yhteensovittamista toisaalta keskenään ja toisaalta Euroopan investointipankin toiminnan ja muiden rahoitusvälineiden kanssa koskevan muutetun asetuksen (ETY) 2052/88 ((EYVL L 193, 31.7.1993. )) tavoitetta 1 koskeva 8 artikla korvataan uudella artiklalla, jossa täsmennetään Agenda 2000 ((Asiakirja KOM(97) 2000 lopullinen. )) -tiedonannossa esitetyt suuntaviivat eli erityisesti syrjäisimpien alueiden, joihin myös Kanarian saaret kuuluvat, tavoitteen 1 mukainen tukikelpoisuus. Ehdottaessaan, että syrjäisimmät alueet olisivat seuraavalla ohjelmointikaudella tukikelpoisia tavoitteen 1 mukaisesti riippumatta siitä, mikä niiden bruttokansantuote (BKT) asukasta kohden on, komissio ottaa huomioon ne lukuisat pysyvät erityishaitat, joista nämä alueet kärsivät. Komission ehdottamien siirtymäsäännösten osalta, jotka koskisivat niitä tavoitteen 1 alueeksi mukaisesti nykyisin tukikelpoisia alueita, jotka eivät enää tulevaisuudessa sellaisia olisi, voidaan vakuuttaa, että kyseessä olisi runsas ja pitkäaikainen tuki, jota koskevat yksityiskohtaiset säännöt vahvistetaan uusissa rakennerahastoja koskevissa asetusehdotuksissa.